আসছে কৃষ ৪, পরিচালক হিসেবে আত্মপ্রকাশ হৃত্বিকের!

ওয়েব ডেস্ক: আসতে চলেছে কৃষ ৪ (Krrish 4)। বলিউড সিনেমার এই মুহূর্তের একমাত্র সুপারহিরো চরিত্রে হৃত্বিক রোশন (Hrithik Roshan) ছাড়া আর কাউকে ভাবা যায় না। পরবর্তী সিকুয়েলে তিনিই নাম-ভূমিকায় অভিনয় করছেন। তবে যেটা বড় চমক, সেটা হল এই ছবিতেই পরিচালক হিসেবে আত্মপ্রকাশ করতে চলেছেন বলিউডের ‘গ্রিক গড’। একথা জানিয়ে দিলেন তাঁর পিতা রাকেশ রোশন (Rakesh Roshan)। এই ছবির প্রযোজনার দায়িত্বে যশরাজ ফিল্মস (Yash Raj Films)।

সোশ্যাল মিডিয়া এক্স-এ রাকেশ জানালেন, “ডুগগু, ২৫ বছর আগে তোমাকে অভিনেতা হিসেবে লঞ্চ করেছিলাম। আজ ২৫ বছর পর আদিত্য চোপড়া (Aditya Chopra) এবং আমি, দুই ফিল্মমেকার তোমাকে পরিচালক হিসেবে লঞ্চ করছি। আমাদের সবথেকে উচ্চাকাঙ্ক্ষার ছবি কৃষ ৪ তুমিই করবে। নতুন অবতারে তোমার সাফল্য কামনা করি, আশীর্বাদ করি।”

আরও পড়ুন: ‘কাকাবাবু’র সন্তু এবার নারী বেশে

রাকেশ আরও বলেন, “কৃষ ৪-এর পরিচালকের ব্যাটন আমি আমার ছেলের হাতে তুলে দিচ্ছি, যে এই ফ্র্যাঞ্চাইজির জন্মলগ্ন থেকে এর সঙ্গে বেঁচেছে, নিঃশ্বাস নিয়েছে এবং স্বপ্ন দেখেছে।” কৃশ ৪ যে হৃত্বিকের পিতা পরিচালনা করবেন না তা আগেই জানা গিয়েছিল। এ ছবির পরিচালক হিসেবে নাম ভেসেছিল সিদ্ধার্থ আনন্দের যাঁর নির্দেশনায় হৃত্বিক ‘ফাইটার’ করছিলেন।

সিনিয়র রোশন আরও বলেন, “এই ছবির পরিচালকের টুপি পরা অবস্থায় দেখার থেকে গর্বের আর কিছু নেই। পরিবারের কাছে এটাই সবকিছু। দুনিয়া জুড়ে দর্শকদের আনন্দ দিয়েছে কৃষ, এই সুপারহিরো গল্পের পরবর্তী অধ্যায় এবার হৃত্বিক প্রকাশ করবে, আমার যে দূরদৃষ্টি ছিল তাকে আরও উচ্চতায় নিয়ে যাবে।”